ར་སྐྱེའོ་ཞེས་པའོ། །ཡང་དེ་ཉིད་ལས། བར་མ་དོ་ལ་ཕན་གདགས་པའི་ཕྱིར་དུ་ཞག་བདུན་ཕྲག་བདུན་དུ་བྱེད་པ་ཡིན་གྱི། སྤྱིར་གྱིས་ངན་སོང་དུ་སྐྱེས་པ་སོགས་ལ་ཕན་གདགས་པའི་ཕྱིར་ཤི་ནས་ཞག་བདུན་ཕྲག་བདུན་འདས་ཀྱང་དབང་བསྐུར་བ་སོགས་བྱའོ། །སློབ་དཔོན་དབྱིག་གཉེན་གྱིས་འདོད་ཁམས་སུ་སྐྱེ་བའི་བར་དོའི་གཟུགས་བོང་གི་ཚད་བྱིས་པ་ལོ་ལྔའམ་དྲུག་ལོན་པ། ཚངས་རིས་ཀྱི་བར་དོ་བ་ལུས་དཔག་ཚད་ཕྱེད། འོག་མིན་གྱི་བར་དོ་བ་ལུས་དཔག་ཚད་ཁྲི་དྲུག་སྟོང་ཡོད་པར་བཤད་པས་གཟུགས་མེད་པ་མ་ཡིན་ཞིང་། གཟུགས་མེད་པར་བཤད་པ་ནི་ཐོགས་བཅས་ཀྱི་ལུས་མེད་པ་ལ་དགོངས་སོ་ཞེས་གསུངས། མཛོད་ལས། བར་དོ་བ་རྣམས་དབང་པོ་ཀུན་ཚང་བར་བཤད་པ་ནི་འགྲོ་བ་རང་རང་གི་དབང་པོ་ཚང་བ་ལ་དགོངས་ཤིང་། ལུས་ཤིན་ཏུ་ཕྲ་ཞིང་དང་བས་རྩིག་པ་སོགས་ལ་མི་ཐོགས་པར་འགྲོ་ནུས་པ་དང་། བར་དོ་བ་རྣམས་ནང་ཕན་ཚུན་དང་། ལྷའི་མིག་རྣམ་པར་དག་པས་མཐོངཞིང་གཞན་གྱིས་མི་མཐོང་བ་དང་། ལས་སྟོབས་ཀྱིས་ཐོབ་པའི་རྫུ་འཕྲུལ་ཅུང་ཟད་དང་ལྡན་པར་བཤད་དོ། །མཛོད་ལས། བར་དོ་བས་དྲི་ཟ་བར་བཤད་པས་སྤྱིར་བར་དོ་བ་ལ་དྲི་བསུར་སྦྱིན་པ་ནི་མི་འཐད་པ་མིན་ལ། འདིར་ལྷར་བསྐྱེད་པ་ལ་ཟས་གཏད་བྱེད་པས་ཟས་གཏད་བྱས་ན་ནི་དོན་མེད་དུ་མི་འགྱུར་ཞིང་། དེ་ཡང་ཆོ་གའི་གཞུང་ལྟར་བསྐྱེད་ཅིང་སྔགས་ཀྱིས་བྱིན་གྱིས་བརླབ་པར་བྱ་སྟེ། སྔགས་དོན་ལ། སརྦ་བིད་ནི་ཐམས་ཅད་རིག་པའམ་རིག་པ་ཐམས་ཅད། པཱུ་ར་པཱུ་ར་ནི་གང་བའམ་རྫོགས་པ་གཉིས། སཱུ་ར་སཱུ་ར་ནི་ངེས་པར་འཇུག་པའམ་མཛེས་པ་གཉིས། ཨ་ཝརྟ་ཡ་ཨ་ཝརྟ་ཡ་ནི་ཀུན་ཏུ་འཕེལ་བའམ་འཇིགས་པ་མེད་པ་གཉིས། ཧོཿནི་མཉེས་པའམ་དགྱེས་པར་བྱེད་པའོ། །འབུལ་བའི་ཚིགས་བཅད་ནི། ཁ་དོག་དབྱིབས་ལེགས་ཡིད་འོང་ཞེས་སོགས་སྔར་གྱི་འདོད་ཡོན་ལྔ་འབུལ་བའི་ཚིགས་བཅད་དེ་ཡིན་པར་བཤད་ཀྱང་། དེ་ལ་ཁ་བསྒྱུར་ཚུལ་མ་བཤད་ཅིང་། འོན་ཀྱང་། མོས་བློས་དཀྱིལ་འཁོར་ལྷ་ལ་ཞེས་པ་ནི། རྟེན་བསྐྱེད་ལྷ་ལ་ཞེས་དང་། མཆོད་གནས་ལྷ་ལ་ཞེས་དང་། རྡོར་སེམས་ལྷ་ལ་ཞེས་པ་ལྟ་བུར་བསྒྱུར་བ་མཐོང་ཡང་ཕྱི་མ་གཉིས་ལེགས་སོ། །བཞེས་ནས་བླ་མེད་བྱང་ཆུབ་བརྙེས་པར་མཛོད་ཅེས་པ་ནི། ཚེ་འདས་བྱང་ཆུབ་བརྙེས་ཞེས་པ་བསྒྱུར་བར་མཐོང་ཡང་། བླ་མེད་བྱང་ཆུབ་བརྙེས་གྱུར་ཅིག་ཅེས་བྱས་ན་བདེའོ། ། གསུམ་པ་ལམ་བསྟན་སྦྱངས་གཉིས་ལས། དང་པོ་ལམ་བསྟན་པ་ནི། དཀོན་མཆོག་རིན་ཆེན་ཞེས་སོགས་ཏེ། དོན་མཚོན་ཙམ་ནི། སངས་རྒྱས་ཀྱི་ཞིང་རྣམ་པར་དག་པར་བཞུགས་པའི་དཀོན་མཆོག་རིན་པོ་ཆེ་དཔལ་གྱི་ཞིང་དུ་ནི་དཀོན་མཆོག་རིན་པོ་ཆེ་དེ་དག་གི་བསོད་ནམས་ལས་བྱུང་བའི་རིན་པོ་ཆེ་དང་། དཀོན་མཆོག་རིན་པོ་ཆེ་དེ་དག་གི་འོད་ཟེར་གྱིས་ཁྱབ་པའི་འོད་རིན་པོ་ཆེའི་ཕྲེང་བ་རྣམ་པར་དག་པ་དང་ལྡན་ནོ་ཞེས་པ་ནི་ཕྱིའི་དག་པའི་ཞིང་སྟོན་པ་ཡིན་ལ། ནང་གིས་ལམ་སྟོན་པ་ནི། ཚོགས་ལམ་དང་། སྦྱོར་ལམ་དང་། མཐོང་ལམ་དང་། སྒོམ་ལམ་དང་། ས་བཅུ་པའི་ཁྱད་པར་གྱི་ལམ་དང་། ས་བཅུ་པའི་བར་ཆད་མེད་ལམ་དང་། རྣམ་གྲོལ་ལམ་ལ་བརྟེན་ནས་སྡིག་པ་དང་སྒྲིབ་པ་ཀུན་སྦྱངས་ནས་འཕགས་པའི་ལམ་མི་སློབ་ལམ་དེར་འགྲོ་བར་ཤོག ཨོཾ་རཏྣེ་རཏྣེ་ནི་དཀོན་མཆོག་གམ་རིན་པོ་ཆེ་གཉིས། མ་ཧཱ་རཏྣ་ནི་རིན་པོ་ཆེ་ཆེན་པོ། །རཏྣ་སམྦྷ་ཝ་ནི་རིན་པོ་ཆེ་ཡང་དག་པར་འབྱུང་བ། རཏྣ་ཀི་རཏྣ་ནི་རིན་ཆེན་འོད་འཕྲོ་བ། རཏྣ་མ་ལ་བི་ཤུདྡྷེ་ནི་རིན་ཆེན་ཕྲེང་བ་རྣམ་པར་དག་པ་ཞེས་པ་སྟེ། དཀོན་མཆོག་རིན་ཆེན་དཔལ་ཞིང་དུ་ཞེས་པ་འདི་བསྒྱུར་བ་ལྟར་སྣང་ངོ་། །ཤོདྷ་ཡ་སརྦ་པཱ་བཾ་ནི་སྡིག་པ་ཐམས་ཅད་སྦྱོངས་ཤིང་ཅེས་པའོ། །གཉིས་པ་ལམ་སྦྱངས་པ་ནི། པདྨ་འདམ་གྱིས་མ་གོས་ཕྱོགས་ཏེ། སྤྱིར་པདྨ་འདམ་ལས་སྐྱེས་ཀྱང་འདམ་གྱིས་མ་གྲོས་པ་ལྟར། འཇིག་རྟེན་སྲིད་པར་གནས་ཀྱང་སྲིད་པ་གསུམ་གྱི་ཉེས་པའི་དྲི་མས་མ་གོས་ཤིང་། སྲིད་པར་གནས་པའི་པདྨ་ལས་བྱུང་བ་དག་པའི་ཞིང་བདེ་བ་ཅན་དུ་སྐྱེ་བར་ཤོག་ཅིག་ཅེས་པའོ། །སྔ་མ་དང་དོན་ཅུང་ཟད་འདྲ་བ། པདྨེ་པདྨེ་ནི་པདྨ་ཅན་གཉིས། པདྨ་སཾམྦྷ་ཝ་ནི་པདྨ་ཡང་དག་པར་འབྱུང་བ། མ་ཧཱ་སུ་ཁ་ནི་བདེ་བ་ཆེན་པོ། བ་ཏི་གཙྪནྟུ་ནི་གནས་སུ་སོང་ཞིག་ཅེས་པ་སྟེ། པདྨ་ཡང་དག་པར་འབྱུང་བའི་བདེ་བ་ཆེན་པོའི་གནས་སུ་སོང་ཞིག་ཅེས་པའོ། །གསུམ་པ་མཇུག་ཏུ་དེ་ལྟར་ལམ་བསྟན་སྦྱངས་བྱས་ནས། ཚེ་འདས་ཀྱི་རྣམ་ཤེས་ལྷ་ཡེ་ཤེས་པ་དང་དབྱེར་མེད་དུ་འདྲེས་པ་སྤྱི་གཙུག་ནས་ཐོན་ཏེ་བདེ་བ་ཅན་དུ་སོང་ནས་པདྨ་ལས་བརྫུས་ཏེ་སྐྱེས་པ་ན། བདེ་བ་ཅན་དེ་ན་གནས་པའི་བྱང་སེམས་རྙིང་བ་རྣམས་ཀྱིས་མཆོད་པར་བསམས་ལ། ཆུ་གཉིས་ཉེར་སྤྱོད་རོལ་མོའི་བར་གྱིས་མཆོད། གོང་དུ་ཚེ་འདས་བསྐྱེད་པའི་སྐབས་སུ་ཡེ་ཤེས་པ་དགུག་གཞུག་བྱས་ན་ལེགས་མོད། མ་བྱས་ཀྱང་ལྷ་བསྐྱེད་པ་དང་མཉམ་དུ་ཡེ་ཤེས་པ་གདོན་ནས་གྲུབ་པར་བསམ་དགོས་སོ། །དེ་ནས་ཚེ་འདས་དེས་ཀྱང་སངས་རྒྱས་འོད་དཔག་མེད་ཀྱི་ཞལ་མཐོང་སྟེ་མཆོད་པར་བསམས་ལ་སྔར་བཞིན་མཆོད་པ་དང་། སངས་རྒྱས་ཀྱིས་ཆོས་བསྟན་པའང་ཐོས་པར་བསམ། དེ་ནས་ལྷ་རྣམས་ཀྱིས་ཚེ་འདས་བདེ་བ་ཅན་དུ་སྐྱེས་པ་དེ་ཉིད་ཆོ་ག་བྱེད་པ་པོའི་མཐུར་ཤེས་ནས་རང་ལ་མཆོད་པར་བསམས་ལ་སྔར་བཞིན་མི་མཆོད་ཅིང་། སངས་རྒྱས་བཅོམ་ལྡན་འདས་དང་འདྲ་བའི་སྟོན་པ་གཞན་མེད་ཅིང་། དམ་པའི་ཆོས་དང་འདྲ་བའི་དགེ་བ་གཞན་མེད་ལ། ཆོས་དེའི་ནང་སྔགས་ཀྱི་ཐབས་ལམ་ཁྱད་པར་ཅན་དང་འདྲ་བའི་འདྲེན་པ་གཞན་མེད་དོ་ཞེས་བསྔགས་པར་བསམ། དེ་ནས་ཚེ་འདས་ཀྱིས་རང་བདེ་བ་ཅན་དུ་སྐྱེས་པ་ནི། ཆོ་ག་བྱེད་པ་པོ་བདག་གིས་ཆོ་ག་བྱས་པའི་མཐུར་ཤེས་ནས་བདེ་བ་ཅན་ནས་སྐད་ཅིག་གིས་འོངས་ཏེ། ཨེ་མའོ་ངོ་མཚར་ཆེ་སྟེ་ཐུབ་དབང་ཤཱཀྱ་མགོན་པོ་ཡི་སངས་རྒྱས་ཀྱི་མཛད་པ་ཁྱད་པར་ཅན་འདི་ལྟ་བུ་བསྟན་པ་ནི་ཡ་མཚན་ཆེའོ། །རྒྱུ་མཚན་གང་གི་ཕྱིར་ན་ངན་སོང་དུ་ལྟུང་བའི་སེམས་ཅན་བདག་ལྟ་བུ་མྱུར་དུ་དེ་ལས་གྲོལ་ལོ། །དེ་བཞིན་གཤེགས་པའི་མདོ་སྔགས་ཀྱི་ཆོས་ནི་བསམ་གྱིས་མི་ཁྱབ་ཅིང་། གསང་སྔགས་ཀྱི་ཆོ་ག་བྱས་པའི་ཡོན་ཏན་ཏེ་ཕན་ཡོན་བསམ་གྱིས་མི་ཁྱབ་ལ། བྱང་ཆུབ་ཀྱི་གོ་འཕང་ཐོབ་ཅིང་བསྟེན་པ་རྣམས་ཀྱང་བསམ་གྱིས་མི་ཁྱབ་པ་དང་། ཚངས་པར་སྤྱོད་པའི་ཚུལ་ཁྲིམས་དྲི་མ་མེད་པའི་འབྲས་བུ་སྐྱེ་བ་ཁྱད་པར་ཅན་འཛིན་པ་བསམ་གྱིས་མི་ཁྱབ་ཅིང་མཐའ་ཡས་སོ། །ཚིག་ཕྱི་མ་འདི་ལ་འཆད་ཚུལ་གཞན་ཡང་ཡོད་དོ། །ཨེ་མ་ནི་ངོ་མཚར་ཆེ་བའོ། །སངས་རྒྱས་རྣམས་ཀྱི་སྔགས་ཀྱི་བྱིན་རླབས་ནི་ཡ་མཚན་ཆེ་སྟེ། རྒྱུ་མཚན་གང་གི་ཕྱིར་ན་སྡུག་བསྔལ་བར་མཚམས་མེད་པར་མྱོང་བར་འགྱུར་བའི་ངན་འགྲོའི་གནས་སུ་ལྷུང་བའི་སེམས་ཅན་བདག་ལྟ་བུ་ལྷའི་གནས་སུ་མྱུར་དུ་སྐྱེས་སོ་ཞེས་ཆེད་དུ་བརྗོད་པའི་སྒོ་ནས་བསྔགས་ཤིང་། རང་དང་དཀྱིལ་འཁོར་བའི་ལྷ་ལ་སྔར་བཞིན་མཆོད་དེ་སླར་ཡང་བདེ་བ་ཅན་དུ་སོང་བར་གྱུར་པར་བསམས་ལ། ཨོཾ་སརྦ་བུདྡྷ་སོགས་བརྗོད། སརྦ་བུདྡྷ་ནི་སངས་རྒྱས་ཐམས་ཅད། ཀྵེ་ཏྲ་ནི་ཞིང་། གཙྪནྟུ་ནི་སོང་ཞིག་སྟེ་སངས་རྒྱས་ཐམས་ཅད་ཀྱི་ཞིང་དུ་སོང་ཞིག་ཅེས་པའོ། །སྐབས་འདིར་མཆོད་པ་བཞི་འབྱུང་ཡང་ད་ལྟ་ཕལ་ཆེར་དང་པོ་ཙམ་དང་། ལ་ལ་ཕྱི་མ་དང་བཅས་མཆོད་པ་གཉིས་ཙམ་མཛད་པ་མི་འགལ་ཏེ། རྒྱས་བསྡུས་ཀྱི་དབང་དུ་ཡིན་པ་དང་། གཞན་མ་བྱས་ཀྱང་ལྷག་ཆད་དུ་མི་འགྱུར་ཞིང་། གནད་ཀྱང་དེ་ཙམ་མི་ཆེ་བས་སྐབས་བསྟུན་གྱིས་བྱ་ལ། སྤྲོས་པ་ལ་དགའ་ན་ནི་བཞི་ཀ་རྒྱས་པར་བྱ་བར་བཤད། འདིའི་སྐབས་ཀྱི་ཆེད་བརྗོད་སོགས་བྱ་ཚུལ་ནི། སྦྱོང་རྒྱུད་ཀྱི་གླེང་གཞིའི་སྐབས་ལས་གསུངས་པ་དང་སྦྱར་རོ། །དེ་ནས་བསྔོ་སྨོན་ཅི་རིགས་བྱས་ལ་ཆོ་ག་བསྡུས་ཏེ། རོའམ་བྱང་བུ་གང་ཡིན་ཡང་གྲུབ་ན་མེ་ལ་གསོན་ཅིག་དགོངས་ཤིག་རིགས་ཀྱི་བུ། ཞེས་སོགས་བརྗོད་ཅིང་། ཡེ་ཤེས་ཀྱི་མེས་སྡིག་སྒྲིབ་དང་བཅས་བསྲེགས་པར་བསམས་ནས་བསྲེགས་ལས། ཕུང་པོ་ལྔ་རྣམ་པར་དག་པའི་རིགས་ལྔ་དང་སྐུ་གསུམ་གྱི་གོ་འཕང་ཐོབ་པར་བསམ་མོ། །མིང་བྱང་ལྟ་བུ་ནི་ནམ་བསྲེག་ཀྱང་འགལ་བ་མི་སྣང་ཡང་། ཤི་ནས་ཞག་ཏུ་མ་ལོན་པའི་ཕུང་པོ་བསྲེག་ཏུ་མི་རུང་སྟེ། རྣམ་ཤེས་ཕྱིར་མ་ཐོན་པར་བསྲེགས་ན་སྡིག་ཆེ་བའི་ཕྱིར་རོ། །འཕོ་བའི་དབང་གིས་མྱུར་དུ་ཐོན་སྲིད་ཀྱང་། དེ་མིན་ཞག་གསུམ་ནང་ཚུན་ཆད་མེར་མ་བསྲེགས་ན་ལེགས་ཤིང་། གང་ཟག་གི་རིགས་འགའ་ཞིག་གི་རྣམ་ཤེས་ནི་ལུས་ལ་ཞག་ལྔ་དང་། བདུན་དང་། དེ་ལས་རིང་བར་གནས་པ་ཡང་སྲིད་པས་ཤེས་དགོས་པ་ཡོད་དོ། །གཉིས་པ་ཚེ་ལྡན་ལ་ལྷོ་སྒོ་བྱ་ཚུལ་ཅུང་ཟད་བརྗོད་ན། བསྒྲུབ་བྱ་མདུན་དུ་འཁོད་པ་ལ་ཁ་ཅིག་གཤིན་པོ་ལ་བྱེད་པ་ལྟར་རྣམ་ཤེས་དགུག་གཞུག་སོགས་བྱེད་པ་དེ་མི་དགོས་སོ། །དེས་ན། རང་ཉིད་ཧཱུཾ་མཛད་དུ་བསྒྱུར་བ་ནས་བྱ་ལ། འཇིགས་བྱེད་ལ་ཧཱུཾ་མཛད་དུ་མ་བསྒྱུར་ཀྱང་ཆོག །བགེགས་གཏོར་སྐྱེལ་བའི་ཚེ་སྦྱིན་པའི་བདག་པོའི་ལུས་ངག་ཡིད་གསུམ་ལ་གནོད་ཅིང་འཚེ་བར་བྱེད་པའི་གདོན་བགེགས་ཀྱི་རིགས་ཐམས་ཅད་གཏོར་མ་འདིས་ཚིམ་པར་གྱིས་ལ། གནོད་པའི་བསམ་སྦྱོར་ངན་པ་ཐམས་ཅད་སྤོང་ལ་ཕན་པ་བདེ་བའི་བསམ་པ་དང་། བྱང་ཆུབ་ཀྱི་སེམས་དང་ལྡན་པས་རང་རང་སོ་སོའི་གནས་སུ་སོང་ཞིག །གལ་ཏེ་མི་འགྲོ་ན་ཁྲོ་བོའི་ཡེ་ཤེས་ཀྱི་རྡོ་རྗེ་ཞེས་སོགས་དཀྱུས་ལྟར་བརྗོད་པར་བྱའོ། །གཞན་ཡང་ཚེ་འདས་ཞེས་པ་སྦྱིན་པའི་བདག་པོ་ལྟ་བུར་བསྒྱུར་ཞིང་། བྲག་སྔགས་དང་ཁྲུས་ཀྱི་སྐབས་སུ་ནི། སྡིག་སྒྲིབ་འདག་པ་དང་འཚང་རྒྱ་བའི་སྤེལ་ཚིག་སྤྱི་ལྟར་ཡང་རུང་མོད། དགོས་པའི་དབང་གིས་ནད་གདོན་བར་ཆད་ཐམས་ཅད་ཉེ་བར་ཞི་བའི་སྤེལ་ཚིག་སྦྱར་ན་ལེགས་ཀྱང་། མི་མཛད་མཁན་མང་བས་མཐའ་མ་བཀག །དེ་ནས་གཙོ་རྒྱལ་མའི་མཇུག་ཏུ་ཤིས་བརྗོད་མཛད་པ་ཡན་གྱིས་གྲུབ་པ་ནི་ཕྱག་ལེན་ནོ། །ལྷོ་སྒོའི་སྐབས་དང་ཆོ་གའི་མཇུག་ཏུ་ལྷག་ཆད་ཀྱི་ཉེས་པ་སྦྱོང་བའི་ཕྱིར་དུ་ཡིག་བརྒྱ་བརྗོད་དགོས་པར་བཤད་པས། དེའི་སྔགས་དོན་ལ། ཨོཾ་གྱི་མཚོན་དོན་ནི་གོང་དུ་བརྗོད་ཟིན་ཅིང་། བཛྲ་ས་ཏྭ་ས་མ་ཡ་ནི་རྡོ་རྗེ་སེམས་དཔའི་དམ་ཚིག །མ་ནུ་པཱ་ལ་ཡ་ནི་རྗེས་སུ་སྐྱོངས་ཤིག །བཛྲ་ས་ཏྭ་ཏེ་ནོ་པ་ཏིཥྛ་ནི་རྡོ་རྗེ་སེམས་དཔའ་ཉིད་ཉེ་བར་གནས་སམ་བཞུགས་ཤིག །ཌིཌྡྷོ་བརྟན་པ། མེ་བདག །བྷ་བ་མཛོད་ཅིག་ཅེས་པ་སྟེ། བདག་ལ་བརྟན་པར་མཛོད་ཅིག་གམ་གྱུར་ཅིག་ཅེས་སོ། །སུ་ནི་ཤིན་ཏུ། ཏོ་ཥྱོ་ནི་དགྱེས་པ། མེ་བྷ་བ་ནི་བདག་ལ་མཛོད་ཅིག །སུ་པོ་ཥྱཽ་ནི་ཤིན་ཏུ་རྒྱས་པ། གཞན་སྔ་མ་བཞིན། ཨ་ནུ་ནི་རྗེས་སུ། རཀྟོ་ནི་ཆགས་པ། སརྦ་སིདྡྷི་ནི་དངོས་གྲུབ་ཐམས་ཅད། མེ་པྲ་ཡཙྪ་བདག་ལ་རབ་ཏུ་སྩོལ་ཅིག །སརྦ་ཀརྨཱཿསུ་ཙ་མེ་ནི་བདག་གི་ལས་ཐམས་ཅད་གཙང་བར་མཛོད་ཅིག །ཙིཏྟཾ་ཤྲཱི་ཡཾ་ཀུ་རུ་ནི་སེམས་ཀྱི་དཔལ་དུ་མཛོད་ཅིག་ཅེས་པ་སྟེ། ཙིཏྟཾ་ནི་སྙིང་ངམ་སེམས་ཀྱི། ཤྲཱི་ཡཾ་ནི་དཔལ་ལོ། །ཤྲི་ཡ་ཞེས་པ་ལྟར་ན་དགེ་ལེགས་སུ་མཛོད་ཅིག་ཅེས་པའོ། །ཧཱུཾ་ནི་ས་བོན་དང་། ཧ་བཞི་ནི་ཡེ་ཤེས་བཞི། ཧོཿནི་མཉེས་པར་བྱེད་པའོ། །བྷ་ག་ཝ་ན་ནི་བཅོམ་ལྡན་འདས། སརྦ་ཏ་ཐཱ་ག་ཏ་ནི་དེ་བཞིན་གཤེགས་པ་ཐམས་ཅད། བཛྲ་མ་མེ་ནི་རྡོ་རྗེས་བདག །མུཉྩ་ནི་གྲོལ་བར་མཛོད་ཅིག་གམ་མ་འདོར་ཅིག །བཛྲི་བྷ་ཝ་ནི་རྡོ་རྗེ་ཅན་དུ་གྱུར་ཅིག་གམ་མཛོད་ཅིག །མ་ཧཱ་ས་མ་ཡ་སཏྭ་ནི་དམ་ཚིག་ཆེན་པོའི་སེམས་དཔའ་ཞེས་པའོ། །འདི་ཆོ་ག་བཞིན་དུ་མང་དུ་བཟླས་པའི་ཕན་ཡོན་ནི། དེ་ཉིད་བསྡུས་པ་ལས། འདིས་ནི་མཚམས་མེད་པ་བྱས་པ་དང་། དེ་བཞིན་གཤེགས་པ་ཐམས་ཅད་བསླུས་པ་དང་། དམ་པའི་ཆོས་ལ་སྨད་པ་དང་། ཉེས་པ་ཐམས་ཅད་བྱས་པའང་དེ་བཞིན་གཤེགས་པ་ཐམས་ཅད་ཀྱི་ཕྱག་རྒྱ་སྒྲུབ་པ་པོས་རྡོ་རྗེ་སེམས་དཔའ་བརྟན་པར་འགྱུར་ནས་ཚེ་འདི་ཉིད་ལ་ཇི་ལྟར་འདོད་པའི་དངོས་གྲུབ་ཐམས་ཅད་དམ། །ཞེས་པ་ནས། དེ་བཞིན་གཤེགས་པའི་དངོས་གྲུབ་ཀྱི་བར་འཐོབ་བོ་ཞེས་གསུངས། འོ་ན་རྡོ་རྗེ་སེམས་དཔའ་དེ་གང་ལ་བྱ་ཞེ་ན། སྤྱི་དཀྱིལ་འཁོར་སོ་སོའི་སྐབས་སུ་གཙོ་བོ་ཉིད་རྡོ་རྗེ་སེམས་དཔར་སྒོམ་པ་མང་ཡང་། ཀུན་རིག་གི་སྐབས་འདིར་ནི་སྟོན་པའམ། ཕྱག་ན་རྡོ་རྗེ་ཉིད་རྡོ་རྗེ་སེམས་དཔར་གྱུར་ཏེ། ཕྱག་རྡོར་གྱི་མཚན་བརྒྱ་རྩ་བརྒྱད་པ་དང་། མཚན་བསྟོད་ཀྱི་སྐབས་དག་ལས་ཀྱང་། རྡོ་རྗེ་སེམས་དཔའ་སེམས་དཔའ་ཆེ། རྡོ་རྗེ་དེ་བཞིན་གཤེགས་པ་ཀུན། །རྡོ་རྗེ་དང་པོ་ཀུན་ཏུ་བཟང་། །ཕྱག་འཚལ་ཕྱག་ན་རྡོ་རྗེ་ལ། ། ཞེས་འབྱུང་བ་ལྟར་རོ། །གལ་ཏེ་ཕྱག་རྡོར་བྱང་སེམས་ཡིན་པས་རྡོར་སེམས་སུ་ཇི་ལྟར་འགྱུར་ཞེ་ན། སྐྱོན་མེད་དེ། བྱང་སེམས་ཀྱི་ཚུལ་བཟུང་ཡང་ངེས་དོན་དུ་སངས་རྒྱས་སུ་འདོད་དགོས་པའི་ཕྱིར་ཏེ། སྦྱོང་རྒྱུད་ཀྱི་མཇུག་གི་ཕྱག་རྡོར་གྱི་མཚན་བསྟོད་ལས། སངས་རྒྱས་ཀུན་བས་སྔར་སངས་རྒྱས། །ཞེས་གསུངས་པའི་ཕྱིར་རོ། །རྒྱལ་བས་གདུལ་བྱའི་དོན་དུ་ཆོས་ཚུལ་མང་། གསུངས་པའི་ནང་ནས་ངན་སོང་སྦྱོང་བའི་ཐབས། །བཅོམ་ལྡན་ཐམས་ཅད་རིག་པའི་རྒྱུད་རྒྱལ་ལས། །མཆོག་ཏུ་གྱུར་པ་གཞན་ནི་ཡོད་མ་ཡིན། །དེ་ཡི་དགོངས་དོན་བློ་བཟང་རྒྱལ་བའི་སྲས། །རྡོ་རྗེ་འཛིན་གྱིས་རྗེས་བཟུང་སེམས་དཔའ་ཆེ། །འདུལ་བ་འཛིན་པར་གྲགས་པའི་ལེགས་བཤད་ཀྱི། །དགོངས་དོན་ལྷོ་སྒོའི་ཊཱིཀྐ་འདི་ཉིད་བྱས། །ཚུལ་འདིར་སྒོ་གསུམ་འབད་པའི་འོ་མཚོ་ལས། །རྣམ་དཀར་བདུད་རྩིའི་ཀཱ་ལ་ཤ་ཐོབ་དེས། །ངན་འགྲོའི་རྒྱུ་ཚོགས་དྲི་མ་ཀུན་བཀྲུས་ནས། །ཀུན་མཁྱེན་ཡེ་ཤེས་རྒྱ་མཚོར་འཇུག་གྱུར་ཅིག །ཅེས་ཀུན་རིག་གི་ལྷོ་སྒོའི་རྒྱས་འགྲེལ་གཞན་ཕན་ཉི་འོད་ཅེས་བྱ་བ་འདི་ནི། སྐྱ་ལུང་སྔགས་རམ་པ་རྒྱལ་མཚན་བཀྲ་ཤིས་ཀྱིས་བསྐུལ་བ་ལྟར། ཤཱཀྱའི་བཙུན་པ་གྲགས་པ་བཤད་སྒྲུབ་ཅེས་བྱ་བས་རང་ལོ་བཅུ་ཕྲག་བདུན་པའི་ཐོག་ཅོ་ནེའི་དགོན་ཉིད་དུ་སྦྱར་བའི་ཡི་གེ་པ་ནི་ཏཱ་ཡི་ལ་ལུང་བློ་བཟང་དོན་གྲུབ་བོ། །མངྒལཾ། །མེས་པོའི་ཤུལ་བཞག་ལས། ཅོ་ནེ་གྲགས་པ་བཤད་སྒྲུབ་ཀྱི་གསུང་འབུམ། ལྷོ་སྒོའི་ཆོ་གའི་རྒྱས་འགྲེལ་གཞན་ཕན་ཉི་འོད་ཅེས་བྱ་བ་བཞུགས།